Vidar Lønn-Arnesen ble født i Lardal i 1940 som sønn av ingeniøren Jack Arnesen og Edith Arnesen (f. Lønn). Han vokste opp i Horten sammen med foreldrene og lillesøster Brith, og fikk tidlig interesse for radio. På gutterommet laget han programmer med grammofonplater og intervjuer tatt opp på familiens båndopptaker. Etter hvert begynte han også å skrive i lokalavisen om musikk og ungdomsaktiviteter. I ”Barnetimen på Horten kino” kunne han boltre seg med sang og sketsjer, og han ble redaktør for skoleavisen både på realskolen og på gymnaset og selvskreven redaktør for russeavisen i 1959.